Je dame Nichole, fame çay en arrier mons. Girar de Mellant, fais savoir à touz ces qui verront ces presantes lettres que je tien de la noble dame Lore, fame çay en arrier le noble baron Jeham, conte de Bourgoigne et signour de Salins, de part mes enfans que je ay doudit mons. Girar, quanque midit anfant ont et puent et doient avoir ou parrochage et ou territoire de Sisenay, en chams, en prez et en toutes autres choses, et de ceu suis je antrée en l’omage à ladite dame ligemant, ou non de mesdiz anfans; et doy faire maison à Monmaour et doy faire la garde doudit chastel XX jours. En tesmoignage de ceste chose, je ay fait seeller ces lettres dou seel à religious homme et honeste Henri, abbé de Buillon... Faites le mardi après l’exaltation Sainte Croiz, l’an Nostre Signour mil CC sexante et treze.